b"\n_START_ARTICLE_\nJuli Nepot\n_START_SECTION_\nOr\xc3\xadgens\n_START_PARAGRAPH_\nEl seu agnomen, Nepos, li venia de la relaci\xc3\xb3 de parentiu que tenia amb l'emperador d'Orient Lle\xc3\xb3 I. Era fill de Nepoci\xc3\xa0 i d'una germana de Marcel\xc2\xb7l\xc3\xad d'Il\xc2\xb7l\xc3\xadria, que s'havia creat un imperi independent a Il\xc2\xb7l\xc3\xadria. Nepoci\xc3\xa0 se sap que fou un general de l'ex\xc3\xa8rcit a Dalm\xc3\xa0cia el 471, per\xc3\xb2 alguns pensen que aquesta dada esmentada per Jordanes es refereix al mateix Nepot, ja que la lectura tant pot ser Nepotianus com Nepos . El cronista Te\xc3\xb2fanes Is\xc3\xa0uric d\xc3\xb3na a l'emperador el nom de Nepoci\xc3\xa0 i diu que era nadiu de Dalm\xc3\xa0cia. Modernament es considera que Nepot havia succe\xc3\xaft al seu oncle Marcel\xc2\xb7l\xc3\xad a la mort d'aquest el 468 i per aix\xc3\xb2 fou escollit per Flavi Valeri Lle\xc3\xb3 l'emperador oriental, com a esp\xc3\xb2s de la neboda de la seva dona Verina, i li va donar el t\xc3\xadtol d'august d'Occident per mans del seu oficial Domici\xc3\xa0 a Ravenna.\n_START_SECTION_\nAscens al tron\n_START_PARAGRAPH_\nA la mort de l'emperador Olibri, Gliceri amb el suport del got Gundebald, es va proclamar successor. L'emperador oriental Lle\xc3\xb3 I de Bizanci el traci no el va recon\xc3\xa8ixer i a finals del 473 o comen\xc3\xa7aments del 474 va fer proclamar emperador a Juli Nepot, per\xc3\xb2 feia mal temps per navegar i el seu viatge cap a Ravenna es va ajornar. Mentrestant Lle\xc3\xb3 I va morir (gener del 474) i fou succe\xc3\xaft pel seu n\xc3\xa9t, Lle\xc3\xb3 II, un noiet que va tenir com a regent al seu pare Zen\xc3\xb3. Zen\xc3\xb3 tampoc va recon\xc3\xa8ixer el nomenament de Gliceri i finalment va enviar Juli Nepot amb un ex\xc3\xa8rcit contra Gliceri, que era a Roma._NEWLINE_A la ciutat de Roma, el va derrotar sense gaire lluita i el va fer presoner al port fluvial de Roma, i  el va obligar a esdevenir monjo vers comen\xc3\xa7aments de l'estiu del 474, tot i que Te\xc3\xb2fanes el Confessor situa els fets el 473; el cronic\xc3\xb3 an\xc3\xb2nim situa l'entronitzaci\xc3\xb3 de Nepot el 24 de juny del 474, que correspondria a la vict\xc3\xb2ria sobre Gliceri, mentre la proclamaci\xc3\xb3 a Ravenna podia haver estat l'agost del 473), o el 19 de juny._NEWLINE_En aquest temps Euric el rei dels visigots va expulsar els romans de l'Alv\xc3\xa8rnia, darrera prov\xc3\xadncia que conservaven els romans a la G\xc3\xa0l\xc2\xb7lia i que fou defensada per Ecdici . Els visigots van assetjar Clermont, capital regional, l'estiu del 474; Nepot va enviar a negociar al bisbe Epifani de Pavia per arranjar la pau, que Euric no va tardar a trencar. Nepot no se'n fiava dels visigots i va enviar el q\xc3\xbcestor Licini\xc3\xa0 un temps despr\xc3\xa9s per veure si respectaven el que s'havia acordat i no travessaven el Roine, llavors veient que havien trencat la paraula va enviar una delegaci\xc3\xb3 formada per quatre bisbes per fer-lo entrar en ra\xc3\xb3: Lleonci d'Arles, Faust de Riez, Graec de Marsella i Basili d'Aix. Mentrestant, l'emperador disgustat amb el frac\xc3\xa0s va rellevar del c\xc3\xa0rrec de magister militum a Ecdici i va nomenar en el seu lloc a Flavi Orestes.\n_START_SECTION_\nFugida cap a Dalm\xc3\xa0cia\n_START_PARAGRAPH_\nOrestes no va tardar a revoltar-se contra Juli Nepot. Va assolir el comandament de les tropes reunides a Roma i va avan\xc3\xa7ar cap a Ravenna per anar a la G\xc3\xa0l\xc2\xb7lia, per\xc3\xb2 en arribar a aquesta ciutat, aprofitant que les tropes d'It\xc3\xa0lia, formades principalment per mercenaris germ\xc3\xa0nics, li eren m\xc3\xa9s lleials a ell que no pas a l'emperador, va organitzar un cop d'estat, i Juli Nepot fug\xc3\xad cap a la Dalm\xc3\xa0cia. Orestes va proclamar al seu fill R\xc3\xb2mul Aug\xc3\xbastul. La fugida est\xc3\xa0 datada al cronic\xc3\xb3 an\xc3\xb2nim el 28 d'agost del 475._NEWLINE_Despr\xc3\xa9s de la seva expulsi\xc3\xb3 va conservar Il\xc2\xb7l\xc3\xadria i Dalm\xc3\xa0cia i mantenia el reconeixement tamb\xc3\xa9 com a emperador per part de l'emperador d'Orient. Orestes i R\xc3\xb2mul foren deposats i executats per Odoacre, el general h\xc3\xa8rul, que va buscar el reconeixement de l'emperador oriental Zen\xc3\xb3, el qual no va obtenir. _NEWLINE_El 477, R\xc3\xb2mul Aug\xc3\xbastul fou expulsat i, des de la G\xc3\xa0l\xc2\xb7lia, es va enviar una carta a l'emperador bizant\xc3\xad Zen\xc3\xb3, demanant-li que restaur\xc3\xa9s a Juli Nepot. Juli Nepot tamb\xc3\xa9 va escriure demanant-li diners i un ex\xc3\xa8rcit per fer fora Odoacre, per\xc3\xb2 Zen\xc3\xb3 tenia els seus propis problemes a la cort bizantina i no tan sols no va enviar diners sin\xc3\xb3 que va confiar el govern d'It\xc3\xa0lia al got Odoacre. Odoacre va recon\xc3\xa8ixer a Zen\xc3\xb3 com a \xc3\xbanic emperador al mateix temps que s'apropiava el t\xc3\xadtol de rex per a ell."